**Anhydrit** je minerál kryštalizujúci v rombickej sústave, chemicky síran vápenatý – CaSO4. Vzniká hlavne usadzovaním zo slaných roztokov, môže tvoriť monominerálnu evaporitickú horninu.

Názov anhydrid zaviedol v roku 1804 A. G. Werner z gréckeho slova *anhydros*, čo znamená bez vody.

Charakteristika
---------------

Tvorí tabuľkovité alebo prizmatické kryštály. Častejšie býva celistvý, zrnitý alebo vláknitý. Jeho farba sa mení od bielej, sivej alebo modrastej farby až po ružovkastú a hnedastú. Tvrdosť 3 až 3,5. Vryp má biely. Je to priehľadný až priesvitný minerál so skleným, perleťovým alebo mastným leskom. Hustota sa pohybuje medzi 2,9 až 2,99 kg.dm³.

Poznávanie
----------

Anhydrit sa pri zohrievaní ľahko taví a plameň sfarbuje do tehlovočervena. Od sadrovca sa odlišuje vyššou hmotnosťou.

Vznik
-----

Podobne ako iné evaporitové minerály vzniká usadzovaním zo soľaniek v sedimentačných panvách. Na rozdiel od sadrovca, ktorý je hydratovaný (CaSO4.2H2O) je anhydrit bez vody. Môže vznikať priamym vyzrážavaním na brehoch vodných plôch v aridných oblastiach, alebo aj ako výsledok premeny sadrovca v dôsledku pochovania a dehydratácie. Z nenasýtených roztokov sa vyzráža pri teplote vyššej ako 63,5 °C, ale z roztokov nasýtených NaCl stačí teplota nad 30 °C.

Naopak sa tiež môže meniť sadrovec v dôsledku hydratácie fluidami. Dochádza pri tom k nárastu objemu asi o 30 %.

V dôsledku haliokinézy, teda diapirického pohybu evaporitov v horninovom prostredí sa často nachádza v soľných dómoch, kde vystupuje v ich hornej časti (tzv. caprock). Vystupuje často spolu s dolomitom, sadrovcom a inými minerálmi. Veľmi zriedkavo sa vyskytuje aj ako minerál hydrotermálnych žíl s kremeňom a kalcitom.

Výskyt
------

Je zriedkavejší ako sadrovec. Najčastejšie tvorí šošovkovité až vrstvovité telesá.

Lokality
--------

### Vo svete

Veľké akumulácie tvorí v panvách v amerických štátoch Texas a Louisiana. V Kanade vystupuje na polostrove Nova Scotia. V Európe je známy z Pyrenejí. Nachádza sa aj v talianskom Toskánsku a Švajčiarsku, kde sa na lokalitách St. Gotthard a Simplon vyskytuje aj vo forme až 20 mm veľkých fialových kryštálov vystupujúcich v puklinách v premenených horninách. V Rakúsku sa vyskytuje na viacerých lokalitách v Štajersku a Tirolsku. Známa je najmä lokalita Salzkammergut. V Poľsku je známy z Wieliczky. V Nemecku vystupuje v soľných uloženinách pri Stassfurte a Wathelingene.

### Lokality na Slovensku

Na Slovensku sa vyskytuje na lokalitách Banská Štiavnica a Kopanice pri Banskej Štiavnici, Bohúňovo, Bzovík, Čoltovo, Dedinky, Markušovce,Mlynky, Muránska Huta, Pavlovce (okr. Vranov nad Topľou), Smižany, Strelnice (pri Šafárikove, okr. Rimavská Sobota), Šarišská Poruba a Zbudza. Známy výskyt je aj vo vrte SBM-1 Soblahov.

Použitie
--------

V minulosti bol anhydrit bez využitia. Čisto biely sa využíva ako plnidlo. Možno ho tiež použiť na výrobu kyseliny sírovej alebo výrobu sadrovca.

Referencie
----------

1. 1 2  Pellant, Ch. 2005, *Horniny a minerály.* Ikar, Bratislava, s. 111
2. 1 2 3   *Anhydrit, Minerály a horniny Slovenska* [online]. mineraly.sk, [cit. 2014-01-22]. Dostupné online.
3. ↑  Nichols, G. 2009, *Sedimentology and Stratigraphy.* Wiley-Blackwell, Chichester, 419 s.
4. ↑  Paffengoľc, K. N. a kol. 1973, *Geologičeskij slovar 1. A-M.* Nedra, Moskva, s. 47
5. ↑   *Angidrit, Boľšaja sovietskaja enciklopedia* [online]. bse.sci-lib.com, [cit. 2014-01-25]. Dostupné online. (po rusky)
6. ↑   *Anhydrite, Schlumberger Oilfield Glossary* [online]. glossary.oilfield.slb.com, [cit. 2014-01-25]. Dostupné online. (po anglicky)
7. ↑  Bonewitz, R. L. a kol. 2007, Kamene a drahokamy. Podrobný atlas hornín, minerálov, drahých kameňov a fosílií. Slovart, Bratislava, s. 209
8. 1 2  Korbel, P. Novák, M. 2001, The Complete encyclopedia of Minerals. Grange books, s. 137

Pozri aj
--------

* Zoznam minerálov

Iné projekty
------------

Commons
* Spolupracuj na Commons Commons ponúka multimediálne súbory na tému **Anhydrit**

Externé odkazy
--------------

* Anhydrid na www.mindat.org

Zdroj
-----

* Mineraly.sk – zdroj, z ktorého (pôvodne) čerpal tento článok.